รัฐบาลไทย-ข่าวทำเนียบรัฐบาล-พม. จัดงานวันเด็กแห่งชาติ 2563 มุ่งส่งเสริมเป็นพลเมืองเด็กดี เด็กยุคดิจิตอล และเด็กรักสิ่งแวดล้อม สู่สุดยอดเด็กไทย
วันจันทร์ที่ 13 มกราคม 2563
พม. จัดงานวันเด็กแห่งชาติ 2563 มุ่งส่งเสริมเป็นพลเมืองเด็กดี เด็กยุคดิจิตอล และเด็กรักสิ่งแวดล้อม สู่สุดยอดเด็กไทย
พม. จัดงานวันเด็กแห่งชาติ 2563 มุ่งส่งเสริมเป็นพลเมืองเด็กดี เด็กยุคดิจิตอล และเด็กรักสิ่งแวดล้อม สู่สุดยอดเด็กไทย
วันที่ 11 ม.ค. 63 เวลา 09.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิดงานวันเด็กแห่งชาติ ประจําปี 2563 ภายใต้แนวคิด สุดยอดเด็กไทย พร้อมมอบโอวาทเนื่องในวันเด็กแห่งชาติประจําปี 2563 อีกทั้งมอบเกียรติบัตรเด็กดีเด่นให้กับเด็กในอุปการะการดูแลของกระทรวง พม. และจับฉลากมอบของรางวัลพิเศษให้เด็กที่เข้าร่วมกิจกรรมภายในงาน นอกจากนี้ ได้เดินเยี่ยมชมบูธกิจกรรมต่างๆ โดยมีของขวัญสําหรับเด็กที่เข้าร่วมกิจกรรมกว่า 1,500 ชิ้น ทั้งนี้ มีนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยคณะผู้บริหารกระทรวง พม. เด็กในความอุปการะการดูแลของกรมกิจการเด็กและเยาวชน (ดย.) เด็กและผู้ปกครองในพื้นที่ใกล้เคียง เข้าร่วมงาน ณ บริเวณสถานสงเคราะห์เด็กหญิงบ้านราชวิถี กรุงเทพฯ
นายจุติ กล่าวว่า ด้วยมติคณะรัฐมนตรี เมื่อวันที่ 5 กุมภาพันธ์ 2507 กําหนดให้วันเสาร์ที่สองของเดือนมกราคมของทุกปีเป็นวันเด็กแห่งชาติ โดยมีหน่วยงานต่างๆ ทั้งภาครัฐ ภาคเอกชน และภาคประชาสังคม ร่วมจัดกิจกรรมในวันดังกล่าว สําหรับวันเด็กแห่งชาติ ปี 2563 พลเอกประยุทธ์ จันทร์โอชา นายกรัฐมนตรี ได้ให้คําขวัญว่า "เด็กไทยยุคใหม่ รู้รักสามัคคี รู้หน้าที่พลเมืองไทย" โดยใช้ "ฮีโร่ตัวจิ๋ว" เป็นตราสัญลักษณ์ในการจัดงานวันเด็กแห่งชาติอย่างต่อเนื่อง ตั้งแต่ปี 2561 - 2565 ซึ่งกระทรวงการพัฒนาสังคมและความมั่นคงของมนุษย์ (พม.) โดยกรมกิจการเด็กและเยาวชน (ดย.) เป็นเจ้าภาพในการจัดงานวันเด็กแห่งชาติเป็นประจําทุกปีในภาพรวมของกระทรวง พม. ร่วมกับหน่วยงานสังกัดกระทรวง พม. ได้แก่ สํานักงานปลัดกระทรวง พม. กรมส่งเสริมและพัฒนาคุณภาพชีวิตคนพิการ (พก.) กรมกิจการสตรีและสถาบันครอบครัว (สค.) กรมพัฒนาสังคมและสวัสดิการ (พส.) กรมกิจการผู้สูงอายุ (ผส.) การเคหะแห่งชาติ (กคช.) สถาบันพัฒนาองค์กรชุมชน (องค์การมหาชน) และสํานักงานธนานุเคราะห์ (สธค.) รวมทั้งหน่วยงานภาคเอกชน จัดกิจกรรมต่างๆ ในงานวันเด็กแห่งชาติ ประจําปี 2563 ภายใต้แนวคิด "สุดยอดเด็กไทย" ประกอบด้วย 3 เรื่อง คือ 1) พลเมืองเด็กดี 2) เด็กยุคดิจิตอล และ3) เด็กรักสิ่งแวดล้อม ซึ่งสอดคล้องกับการเปลี่ยนแปลงของโลก และสังคมในปัจจุบัน โดยมีวัตถุประสงค์เพื่อส่งเสริมให้เด็กได้พัฒนาตนเอง ผ่านการเรียนรู้จากกิจกรรมควบคู่ไปกับความสนุกสนานเพลิดเพลิน ส่งผลให้เด็กกล้าคิด กล้าแสดงออกอย่างสร้างสรรค์ และเหมาะสมตามวัย
นายจุติ กล่าวต่อไปว่า สําหรับกิจกรรมภายในงาน แบ่งออกเป็น 5 โซน ได้แก่ 1) โซนกิจกรรมสร้างสรรค์ (KID THINK) ประกอบด้วยกิจกรรมจากหน่วยงานสังกัดกระทรวง พม. การแสดงความสามารถของนักฟุตบอลเยาวชนชาย - หญิง จากสถานสงเคราะห์เยาวชนมูลนิธิมหาราชและสถานสงเคราะห์เด็กหญิงบ้านราชวิถี 2) โซนกิจกรรมภาคเอกชนและองค์กรเครือข่าย ประกอบด้วย กิจกรรมจาก บริษัท ซี พี แรม จํากัด บริษัท ธนชาติโบรกเกอร์ จํากัด บริษัท ไทยน้ําทิพย์ จํากัด มูลนิธิลมหายใจ ไร้มลทิน บริษัท แลคตาซอย จํากัด และสํานักงานคณะกรรมการกํากับหลักทรัพย์และตลาดหลักทรัพย์ 3) โซนกิจกรรมกลางแจ้ง (HAPPY KID) ประกอบด้วยเครื่องเล่นสําหรับเด็ก ได้แก่ ผาจําลองบ้านลม รถไฟเด็ก และปีนผาจําลอง 4) โซนกิจกรรมบนเวที (KID STAGE) ประกอบด้วย การแสดงบนเวทีของเด็กในสถานรองรับสังกัดกระทรวง พม. สภาเด็กและเยาวชนแห่งประเทศไทย ตัวแทนเครือข่ายเด็กและเยาวชน และศิลปินนักร้อง อาทิ ใบเฟิร์น ไมค์ทองคํา และเอ อภิรักษ์ ไมค์ทองคํา และ 5) โซนอาหารและเครื่องดื่ม บริการฟรีสําหรับเด็กและผู้ปกครอง เช่น ไส้กรอก เฟรนฟราย ลูกชิ้นทอด และข้าวผัด เป็นต้น
นายจุติ กล่าวเพิ่มเติมว่า เนื่องในวันเด็กแห่งชาติ นับเป็นโอกาสอันดีที่ผู้ใหญ่ทุกคน ครอบครัว และสังคมได้ร่วมมือกันในการส่งเสริมให้เด็กและเยาวชนมีความขยันหมั่นเพียร มุ่งมั่นศึกษาหาความรู้ใช้เวลาอย่างเป็นประโยชน์ ประพฤติ และปฏิบัติตนอยู่ในศีลธรรมอันดีงาม ตั้งใจปฏิบัติหน้าที่ของตนด้วยความรับผิดชอบ ยึดมั่นในความซื่อสัตย์สุจริต มีความเอื้อเฟื้อต่อผู้อื่นมีจิตใจที่เสียสละ มุ่งบําเพ็ญประโยชน์เพื่อส่วนรวมตามกําลังความสามารถของตนเอง ทั้งนี้ ขอให้เด็กทุกคนมีความพยายามที่จะเปลี่ยนแปลง และพัฒนาตนเอง ให้ก้าวทันต่อการเปลี่ยนแปลงของเทคโนโลยี และสังคมโลก เพื่อให้ประเทศชาติเจริญรุ่งเรืองต่อไป